Norge fremstillet i Tegninger

Norge fremstillet i Tegninger var et bokverk med store plansjer som ble utgitt av forleggeren Christian Tønsberg heftevis, men til slutt innbundet, i tre omganger: 1846–1848, 1853–1855 og (1885–1889). To såkalte lommeutgaver ble utgitt i henholdsvis 1881 og 1890. 

Verket gjengir en rekke illustrasjoner av norske byer, natur og folkelivsbeskrivelser i form av litografier, en grafisk teknikk som ble populær for plansjeverk på 1800-tallet. Norge fremstillet i Tegninger må anses som en del av den norske nasjonale oppvåkning og nasjonsbygging på 1800-tallet.

 Trykking og finansiering 
Trykkingen foregikk i utlandet. Det skyldtes trolig at kvaliteten da ble bedre, men i tillegg var omfanget av prosjektene store. Det siste krevde meget profesjonelt anlagte trykkerier.

For å finansiere prosjektet innbød Tønsberg publikum til tegning av abonnementer (subskripsjon), slik det var vanlig i samtiden. Billedverket ble ikke utgitt samlet, men i hefter. Forlaget hadde ikke midler til å forskuttere trykking av hele boken. Heftene var gjerne på fem bilder av gangen. Utgivelsene fra 1846 fortsatte til 1848, og da først ble det samlet til en bok.

 Billedtekstene og planene for prosjektet 
Teksten i boken ble skrevet av Peter Christen Asbjørnsen, som nettopp hadde utgitt Norske Folkeeventyr sammen med Jørgen Moe (heftevis 1841–1844). Asbjørnsen formet teksten som en blanding av eventyr og vitenskapelighet. Han sakset også tekster fra andre forfattere, som Jacob Aall, Henrik Wergeland og Jens Kraft, men ga alltid kildehenvisninger.

Mag. art. Nils Messel antok at disposisjonen for bokverket var to reiseruter, med en liten utflukt midt i mellom. Den første reisen (53 bilder) går fra Christiania over fjellet til Vestlandet, for så å ta sjøveien tilbake til Østlandet og hovedstaden, via Telemark, Vestfold og Buskerud. Fire prospekter er deretter viet Halden, Fredrikstad, Sarpsfossen og Tisteldalen. Endelig er 24 bilder hentet fra Christiania og nordover gjennom Gudbrandsdalen.

 Kunstnerne 
Mange kjente norske kunstnere er representert, blant andre Magnus Thulstrup Bagge, August Wilhelm Boesen, Jacob Mathias Calmeyer, Johan Christian Clausen Dahl, Johan Fredrik Eckersberg, Thomas Fearnley og Joachim Frich. I tillegg finner man bidrag fra den svenske topografen Wilhelm Maximilian Carpelan og den tyske maleren og arkitekten Franz Wilhelm Schiertz.

Det var først i de senere verkene, blant annet i tredje utgave at Tønsberg benyttet fotografier som illustrasjoner.

 Illustrasjonene (utvalg) 

 Referanser 

 Se også 
 Boydell's picturesque scenery of Norway, plansjeverk utgitt 1820 i London 

 Eksterne lenker 

 NBdigitals kopi av Norge fremstillet i Tegninger (utgaven fra 1848, nedlastbar som PDF)
 NBdigitals kopi av Norge fremstillet i Tegninger (opptrykk av utgaven fra 1889, med tekst på dansk, tysk og engelsk)
 Digitalarkivets presentasjon av Norge fremstillet i Tegninger

Kategori:Norske sakprosabøker
Kategori:Topografisk litteratur
Kategori:Bøker fra 1848